Wes-Kaap sê nee vir Aarto-wetArgieffoto van verkeer in Kaapstad Foto: Cape Town Daily Photo Die Wes-Kaap het die finale Wysigingswetsontwerp op die Administratiewe Beregting van Padverkeersmisdrywe (Aarto) verwerp. Die wetsontwerp het ŉ strafpuntestelsel voorgestel wat kon lei tot die opskorting of moontlike kansellasie van ŉ motoris se bestuurslisensie indien die persoon oortree. Nceba Hinana, voorsitter van die staande komitee oor vervoer en openbare werke in die provinsiale parlement in die Wes-Kaap, het Woensdagmiddag laat in ŉ verklaring bevestig die provinsie het die Aarto-wetsontwerp verwerp. Hinana, wat ŉ DA-lid van die provinsiale wetgewer is, het in die verklaring gesê hoewel hy die konsep van die wetsontwerp in beginsel ondersteun, is die huidige model nie implementeerbaar nie. Die Aarto-wet van 1998 is ingestel om beter nakoming van verkeerswette en regulasies te verseker. “Dit is tot dusver in die Tshwane- en Johannesburg-metropool as proeflopie van stapel gestuur met baie onopgeloste kwessies,” het Hinana gesê. Hy het wel bygevoeg die wysigingswetsontwerp stel ŉ hele aantal aanpassings aan die wet voor. Aarto stel voor dat motoriste wat verkeersoortredings begaan strafpunte ontvang. Bestuurders kan ŉ maksimum van 12 punte hê waarna hul bestuurslisensies vir drie maande opgeskort sal word. ŉ Lisensie sal heeltemal gekanselleer word nadat dit drie keer opgeskort is. “Noudat die provinsiale staande komitee se onderhandelinge en finale verslae by die nasionale raad van provinsies ingedien is, doen ek ŉ beroep op die oppergesag van die parlement van Suid-Afrika om hierdie wetsontwerp te verwerp,” het Hinana gesê. “Meer as 10 000 openbare kommentare is ontvang, tesame met vyf openbare verhore wat in Februarie vanjaar in Bellville, Khayelitsha, Mosselbaai, Hermanus en Clanwilliam gehou is. Die meerderheid voorleggings het hierdie wet verwerp en daarom kan dit nie ondersteun word nie.”